*Zagorje*

**KRAPINSKO-ZAGORSKA ŽUPANIJA**

**JAVNI POZIV**

**ZA DODJELU SREDSTAVA PUTEM POKROVITELJSTVA, FINANCIRANJA MANIFESTACIJA I DRUGIH DOGAĐANJA**

**OD ZNAČAJA ZA KRAPINSKO-ZAGORSKU ŽUPANIJU**

 **U 2020. GODINI**

**UPUTE ZA PRIJAVITELJE**

Datum raspisivanja natječaja: 27. siječnja 2020.

Rok za dostavu prijava: do iskorištenja sredstava ili najkasnije do 15. prosinca 2020.

**Izrazi koji se koriste u ovim Uputama za prijavitelje, a imaju rodno značenje, koriste**

**se neutralno i odnose se jednako na muški i ženski rod.**

**I. OKVIR ZA DODJELU FINANCIJSKIH SREDSTAVA**

Godišnjim planom raspisivanja javnih natječaja i javnih poziva za 2020. godinu KLASA: 007-02/20-01/01, URBROJ: 2140/01-02-20-2 od 08. siječnja 2020. godine koji je donio župan sukladno Pravilniku o financiranju programa i projekata od interesa za opće dobro koje provode udruge na području Krapinsko-zagorske županije („Službeni glasnik Krapinsko-zagorske županije“, broj 30A/15) planirana je objava Javnog poziva za dodjelu sredstava putem pokroviteljstva, financiranja manifestacija i drugih događanja od značaja za Krapinsko-zagorsku županiju u 2020. godini.

Na ovaj Javni poziv mogu se prijaviti udruge i druge neprofitne organizacije - ustanove, zaklade, vjerske zajednice, jedinice lokalne samouprave, druge pravne osobe i dr., a prijave mogu podnijeti za kulturne, znanstvene, sportske, odgojno-obrazovne, humanitarne, vjerske, zdravstvene, socijalne, ekološke, gospodarske i manifestacije od turističkog značaja te druge manifestacije i događanja od međunarodnog i državnog značaja.

Prijave se mogu poslati za pokroviteljstva, manifestacije i druga događanja koja će se provoditi tijekom 2020. godine.

Prijaviteljima kojima će se odobriti financijska sredstva, osim financijske podrške dobivaju i pokroviteljstvo nad prijavljenom manifestacijom/događajem.

**II. UKUPNA VRIJEDNOST JAVNOG POZIVA**

Ukupna vrijednost ovog Javnog poziva iznosi 125.000,00 kuna

Raspon sredstava namijenjen financiranju pojedine manifestacije/događanja je od 2.000,00 kuna do najviše 20.000,00 kuna.

**III.** **FORMALNI UVJETI JAVNOG POZIVA**

Sredstva za financiranje manifestacija i događanja dodjeljivati će se udrugama, uz uvjet da:

* su upisani u Registar udruga i u Registar neprofitnih organizacija i transparentno vodi financijsko poslovanje u skladu s propisima o računovodstvu neprofitnih organizacija
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
* su uredno ispunili obveze iz svih prethodno sklopljenih ugovora o financiranju iz Proračuna Krapinsko-zagorske županije te svim drugim davateljima financijskih sredstava iz javnih izvora što se dokazuje odgovarajućom izjavom potpisanom od osobe ovlaštene za zastupanje Korisnika (Izjava prijavitelja - Obrazac A2) i potvrdom izdanom od strane Ministarstva financija – Porezne uprave koja se dostavlja neposredno prije potpisivanja ugovora o dodjeli financijskih sredstava,
* uredno ispunjavaju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunima jedinica lokalne samouprave i Proračunu (što se dokazuje Izjavom prijavitelja - Obrazac A2 i potvrdom izdanom od strane Ministarstva financija – Porezne uprave koja se dostavlja neposredno prije potpisivanja ugovora o dodjeli financijskih sredstava),
* se protiv osobe ovlaštene za zastupanje Korisnika ne vodi kazneni postupak i nije pravomoćno osuđen za prekršaj ili kazneno djelo iz članka 48. st. 2. Uredbe (što se dokazuje uvjerenjem/potvrdom nadležnog suda da se ne vodi postupak protiv osobe ovlaštene za zastupanje Korisnika koja je potpisala prijavu manifestacija/događanja i koja je ovlaštena potpisati ugovor o financiranju),
* imaju općim aktom uspostavljen model dobrog financijskog upravljanja i kontrole te način sprječavanja sukoba interesa pri raspolaganju javnim sredstvima (što se dokazuje izjavom osobe ovlaštene za zastupanje Korisnika ),
* imaju prikladan način javnog objavljivanja programskog i financijskog izvješća o radu za proteklu godinu (što se dokazuje izjavom osobe ovlaštene za zastupanje Korisnika),
* imaju zadovoljavajuće organizacijske kapacitete i ljudske resurse za provedbu manifestacije i događanja (što se dokazuje izjavom osobe ovlaštene za zastupanje Korisnika).
* udruga je upisana u Registar udruga i djeluje najmanje šest mjeseci u području u kojem prijavljuje projekt, zaključno s danom objave  Javnog poziva.

Sredstva za financiranje manifestacija i događanja dodjeljivati će se drugim prijaviteljima, uz uvjet da:

* su upisani u odgovarajući registar,
* su uredno ispunili obveze iz svih prethodno sklopljenih ugovora o financiranju iz Proračuna Krapinsko-zagorske županije te svim drugim davateljima financijskih sredstava iz javnih izvora što se dokazuje odgovarajućom izjavom potpisanom od osobe ovlaštene za zastupanje Korisnika (Izjava prijavitelja - Obrazac A3)
* uredno ispunjavaju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunima jedinica lokalne samouprave i Proračunu (što se dokazuje potvrdom izdanom od strane Ministarstva financija – Porezne uprave koja se dostavlja neposredno prije potpisivanja ugovora o dodjeli financijskih sredstava).

**IV. PROVJERA ISPUNJAVANJA FORMALNIH UVJETA JAVNOG POZIVA**

Provjeru ispunjavanja formalnih uvjeta Javnog poziva provodi Povjerenstvo za provjeru ispunjavanja propisanih uvjeta i ocjenjivanje prijava na Javni poziv.

U postupku provjere ispunjavanja formalnih uvjeta provjerava se:

* je li prijava dostavljena na pravi javni poziv i u zadanome roku,
* je li zatraženi iznos sredstava unutar financijskih pragova postavljenih u javnom pozivu,
* jesu li dostavljeni, potpisani i ovjereni svi obvezni obrasci i prilozi, te
* jesu li ispunjeni drugi formalni uvjeti javnog poziva.

**V. KRITERIJI ZA OCJENJIVANJE**

 Kriteriji za odabir, odnosno dodjelu sredstava su sljedeći:

* usmjerenost manifestacije/događanja na neposrednu društvenu korist, povećanje turističke potrošnje i unapređenje sadržaja turističkog proizvoda te povećanje dolazaka turista a koje su od međunarodnog ili državnog značaja, - do 30 bodova
* pripremljenost predloženog događaja/manifestacije- do 10 bodova
* jasno definiran i realno dostižan cilj manifestacije/događanja, - do 10 bodova
* stupanj suradnje i partnerstva s lokalnim JLS-ima i drugim tijelima društva tijekom provedbe manifestacije/događaja, - do 10 bodova
* usklađenost planiranih aktivnosti s predviđenim troškovima uz ponude izvršitelja usluga ili nabave robe – do 20 bodova
* manifestaciju/događanja financijski podupire grad ili općina na čijem području je prjavitelj registriran ili gdje se manifestacija provodi, – do 30 bodova

**VI. OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA**

Ocjenjivanje prijava koje su ispunile formalne uvjete javnog poziva provodi Povjerenstvo za provjeru ispunjavanja propisanih uvjeta i ocjenjivanje prijava na Javni poziv. Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima propisanim Javnim pozivom te dostaviti prijedlog za odobravanje sredstava Županu radi donošenja odluke.

Nakon donošenja odluke o manifestacijama/događajima kojima su odobrena financijska sredstva, Davatelj sredstava će na mrežnoj stranici Županije objaviti rezultate Javnog poziva s podacima o prijaviteljima i manifestacijama/događajima kojima su odobrena sredstva i iznosima odobrenih sredstava.

Davatelj sredstva će u roku od 8 dana od donošenja odluke o manifestacijama /događajima kojima su odobrena financijska sredstva, obavijestiti one podnositelje prijava kojima nisu odobrena financijska sredstva.

Prijavitelji čije prijave budu odbijene iz razloga neispunjavanja propisanih uvjeta javnog poziva mogu, u roku od osam dana od dana primitka obavijesti o nefinanciranju manifestacije/događaja, pisanim putem izjaviti prigovor Povjerenstvu za rješavanje o prigovorima na Javni poziv. Prigovor mora biti obrazložen i ovjeren od osobe ovlaštene za zastupanje.

Povjerenstvo za rješavanje o prigovorima na Javni poziv će u roku od osam dana od primitka prigovora odlučiti o istome te o tome obavijestiti Prijavitelja.

### **Dostava dodatne dokumentacije i ugovaranje**

Neposredno prije potpisivanja Ugovora o dodjeli financijskih sredstava za provedbu manifestacije/događaja prijavitelji su obvezni dostaviti:

1. Izvornici dokumentacije na uvid (u slučaju svih dokumenata koji su prilikom prijave dostavljeni u preslikama)
2. Dodatna dokumentacija:
3. uvjerenje nadležnog suda da se ne vodi kazneni postupak protiv odgovorne osobe u udruzi za prijavitelja manifestacije/događaja: – ne starije od 3 mjeseca od dana predaje uvjerenja Krapinsko-zagorskoj županiji – 1 primjerak u izvorniku u ispisu, dostavlja se neposredno prije potpisivanja ugovora o dodijeli sredstva
4. Potvrda ministarstva financija, porezne uprave o nepostojanju poreznog duga za prijavitelja manifestacije/događaja – ne starije od 30 dana od dana predaje potvrde Krapinsko-zagorskoj županiji – predaje 1 primjerak u izvorniku u ispisu, dostavlja se neposredno prije potpisivanja ugovora o dodijeli sredstva
5. Obrazac A6. izjava o nepostojanju dvostrukog financiranja manifestacije/događaja – vlastoručno potpisana i ovjerena – 1 primjerak u izvorniku u ispisu, dostavlja se neposredno prije potpisivanja ugovora o dodijeli sredstva

Rok za dostavu dodatne dokumentacije je 5 dana od dana dostave obavijesti prijavitelju. Obavijest prijavitelju Krapinsko-zagorska županija će dostaviti elektronskom poštom na adresu elektronske pošte koju je prijavitelj naveo u prijavi.

Ako prijavitelj bez posebno pismeno obrazloženog i opravdanog razloga ne dostavi traženu dodatnu dokumentaciju u ostavljenom roku, s istim se neće sklopiti Ugovor o dodjeli financijskih sredstava za provedbu manifestacije/događaja.

Ukoliko se provjerom obvezne i dodatne dokumentacije ustanovi da prijavitelj ne ispunjava tražene uvjete Javnog poziva, njegova prijava neće ići u postupak ugovaranja.

**VII. SKLAPANJE UGOVORA O (SU)FINANCIRANJU**

S prijaviteljima kojima su odobrena financijska sredstva Županija će potpisati ugovor o (su)financiranju u roku od 30 dana od dana donošenja odluke o (su)financiranju.

**VIII. ZABRANA DVOSTRUKOG FINANCIRANJA**

Zabrana dvostrukog financiranja odnosi se na financiranje dijelova aktivnosti manifestacija/događaja koji se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste prijavitelje, osim ako se ne radi o koordiniranom sufinanciranju iz više različitih izvora.

O nepostojanju dvostrukog financiranja prijavitelj dostavlja posebnu izjavu (Obrazac A6)

**IX. UREDNO ISPUNJENJE OBVEZA PO PRETHODNIM UGOVORIMA**

Uredno ispunjavanje obveze po prethodnim ugovorima odnosi se na one prijavitelje kojima je, u proteklim godinama, Krapinsko-zagorska županija prihvatila i financirala određeni projekt, a podrazumijeva da je prijavitelj za dobivena sredstva uredno, a sukladno preuzetim obavezama iz ugovora o sufinanciranju, nadležnom županijskom upravnom odjelu dostavio izvještaj o provedenom projektu potkrijepljen kopijom računa o utrošenim sredstvima.

O urednom ispunjenju obveza po prethodnim ugovorima prijavitelj daje posebnu izjavu.

**X. PRIHVATLJIVOST TROŠKOVA**

Odobrena financijska sredstva mogu se utrošiti isključivo za aktivnosti i troškove utvrđene ugovorom o financiranju.

Svako odstupanje u trošenju sredstava bez odobrenja Davatelja sredstava smatrat će se nenamjenskim trošenjem sredstava.

Prihvatljivim troškovima smatraju se vanjske intelektualne i osobne usluge (honorari vanjskim sudionicima na projektu, umjetnički nastupi, usluge oblikovanja tiskovina i dr.); materijalni troškovi (usluge tiskanja, prijevoza, promidžbe, medijske promocije te čuvanja i čišćenja vanjskog prostora i opreme neophodne za provedbu aktivnosti, iznimno troškovi reprezentacije i smještaja sudionika - ako su oni preduvjet provedbe aktivnosti); troškovi za nabavu opreme i materijala neophodnih za provedbu aktivnosti.

Neprihvatljivim troškovima osobito se smatraju:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje manifestacije i događanja, kada se vlasništvo mora prenijeti na Korisnika i/ili partnere najkasnije po završetku programa/projekta;
* gubici na tečajnim razlikama;
* zajmovi trećim stranama;

**XI. PRIJAVA NA JAVNI POZIV**

Prijave se dostavljaju isključivo na propisanim obrascima u ispisu i u elektroničkom obliku (CD,USB) u PDF formatu, koji su zajedno s Uputama za prijavitelje i ostalom dokumentacijom javnog poziva, dostupni na mrežnoj stranici Krapinsko-zagorske županije: [www.kzz.hr](http://www.kzz.hr).

Pisane prijave se mogu dostaviti putem pošte, kurirske službe ili osobnom predajom u Pisarnici Krapinsko-zagorske županije, te se uz pisanu prijavu obavezno dostavlja i skenirani original prijave na mediju za pohranu podataka (CD,USB).

Prijave se dostavljaju ili predaju u zatvorenoj omotnici na adresu: Krapinsko-zagorska županija, Ured župana, Krapina, Magistratska ulica 1, soba 2. Na omotnici je potrebno naznačiti „Prijava na Javni poziv za dodjelu sredstava putem pokroviteljstva, financiranja manifestacija i drugih događanja od značaja za Krapinsko-zagorsku županiju u 2020. godini – NE OTVARATI“ .

Javni poziv ostaje otvoren sve do iskorištenja sredstava osiguranih u Proračunu Krapinsko-zagorske županije za 2020. godinu, a najdulje do 15.12. 2020.

**XII. POPIS OBAVEZNIH OBRAZACA ZA PRIJAVU**

**ZA UDRUGE:**

1. Obrazac prijave za Javni poziv za dodjelu sredstava putem pokroviteljstva, financiranja manifestacija i drugih događanja od značaja za Krapinsko-zagorsku županiju u 2020. godini – Obrazac A1

2. Obrazac Izjave prijavitelja (Udruge) - Obrazac A2

Nije potrebno dostaviti:

1. Statut prijavitelja
2. Izvadak iz Registra udruga
3. Izvadak iz Registra neprofitnih organizacija, već će ove dokumente Davatelj sredstava pribaviti službenim putem.

**ZA OSTALE PRIJAVITELJE:**

1. Obrazac prijave za Javni poziv za dodjelu sredstava putem pokroviteljstva, financiranja manifestacija i drugih događanja od značaja za Krapinsko-zagorsku županiju u 2020. godini – Obrazac A1

2. Izjava prijavitelja (ostali prijavitelji) – Obrazac A3

Sve dodatne informacije mogu se dobiti telefonom na broj: 049/329-221 ili upitom na adresu elektronske pošte pokroviteljstva@kzz.hr

**PRILOZI:**

1. Obrazac prijave na Javni poziv za dodjelu sredstava putem pokroviteljstva, financiranja manifestacija i drugih događanja od značaja za Krapinsko-zagorsku županiju u 2020. Godini - Obrazac A1
2. Izjava Prijavitelja (udruge) - Obrazac A2
3. Izjava Prijavitelja (ostali prijavitelji) – Obrazac A3
4. Opisni izvještaj – Obrazac A4
5. Financijski izvještaj – obrazac A5
6. Izjava o nepostojanju dvostrukog financiranja – Obrazac A6